KOMISSION PÄÄTÖS,
tehty 29 päivänä marraskuuta 1996,
yhteisön taloudellisesta tuesta merellisten biotoksiinien valvonnan yhteisön vertailulaboratorion toimintaan (Laboratorio del Ministerio de Sanidad y Consumo, Vigo, Espanja) (Ainoastaan espanjankielinen teksti on todistusvoimainen) (96/721/EY)
EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen,
ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY (1), sellaisena kuin se on viimeksi muutettuna päätöksellä 94/370/EY (2), ja erityisesti sen 28 artiklan 2 kohdan,
sekä katsoo, että merellisten biotoksiinien valvonnan vertailulaboratorioista 14 päivänä kesäkuuta 1993 tehdyn neuvoston päätöksen 93/383/ETY (3), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla, 3 artiklassa nimeltään Laboratorio del Ministerio de Sanidad y Consumo, Vigo, Espanja, yhteisön merellisten biotoksiinien valvonnan vertailulaboratorioksi,
kaikki laboratorion harjoittama toiminta ja tehtävät on määritelty mainitun päätöksen 5 artiklassa; yhteisön tuen edellytyksenä on oltava, että vertailulaboratorio suoriutuu kyseisistä tehtävistä,
olisi määrättävä yhteisön taloudellisesta tuesta yhteisön vertailulaboratoriolle, jotta sen olisi mahdollista harjoittaa kyseisessä direktiivissä tarkoitettua toimintaa ja tehtäviä,
talousarvioon liittyvistä syistä yhteisön tuki olisi myönnettävä yhden vuoden pituiseksi ajanjaksoksi,
erityisen valvonnan varmistamiseksi on tärkeää soveltaa yhteisen maatalouspolitiikan rahoituksesta 21 päivänä huhtikuuta 1970 annetun neuvoston asetuksen (ETY) N:o 729/70 (4), sellaisena kuin se on viimeksi muutettuna asetuksella (ETY) N:o 2048/88 (5), 8 ja 9 artiklaa, ja tässä päätöksessä määrätyt toimenpiteet ovat pysyvän eläinlääkintäkomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Yhteisö myöntää taloudellista tukea Espanjalle sellaiseen päätökseen 93/383/ETY 5 artiklassa tarkoitettuun toimintaan ja tehtäviin, joita merellisten biotoksiinien valvonnan yhteisön vertailulaboratorion on harjoitettava.
2 artikla
Laboratorio del Ministerio de Sanidad y Consumo, Vigo, Espanja, harjoittaa 1 artiklassa tarkoitettua toimintaa ja tehtäviä.
3 artikla
Yhteisön taloudelliseksi tueksi vahvistetaan enintään 100 000 ecua 1 päivän tammikuuta 1997 ja 31 päivään joulukuuta 1997 väliseksi ajanjaksoksi.
4 artikla
Yhteisön taloudellinen tuki myönnetään seuraavia yksityiskohtaisia sääntöjä noudattaen:
- 70 prosenttia ennakkosuorituksena Espanjan sitä pyytäessä,
- jäljelle jäävä osa sen jälkeen kun Espanja on esittänyt tositteet. Tositteiden esittäminen on tehtävä ennen 1 päivää maaliskuuta 1998.
5 artikla
Sovelletaan asetuksen (ETY) N:o 729/70 8 ja 9 artiklaa soveltuvin osin.
6 artikla
Tämä päätös on osoitettu Espanjan kuningaskunnalle.
Tehty Brysselissä 29 päivänä marraskuuta 1996.